40. schôdza NR SR - 2.deň - B. popoludní
Dátum: 2025-10-15
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

132. Ďakujem veľmi pekne. Včera aj dnes bolo zo strany vládnej koalície povedané k rozpočtu množstvo klamstiev a poloprávd a začnem tým, ako pán poslanec Karas definoval rozpočet, že ho vraj charakterizujú tri slová a to stabilita, zodpovednosť a sociálna spravodlivosť. Tento rozpočet ide presne opačným smerom ako tieto tri pojmy. Sociálnu spravodlivosť si táto vláda predstavuje tak, že živnostníkom vezme tisíc eur ročne, nechá platiť zamestnancov zvýšené zdravotné odvody, ale pre poslancov parlamentu, tak tých nechá, nech si svoje platy znížia o 200 eur zo svojich šesťtisícových platov. Sociálna spravodlivosť podľa tejto vlády je, že ministri majú dvojnásobné platy. Sociálna spravodlivosť podľa tejto vlády je, že prevádzkovatelia hazardných herní alebo zbrojárskych podnikov si tu žijú ako prasce v žite a nikto sa neodváži siahnuť na ich zisky, ale pre zamestnancov, živnostníkov, ale aj ďalších podnikateľov cez transakčnú daň, tak to, že sa podmienky zhoršujú, tak to je ich predstava sociálnej spravodlivosti. Minulú schôdzu sme tu schvaľovali vládny návrh zákona o energopomoci. Tam sa písalo, že energopomoc je naozaj nevyhnutná, lebo až 90 % domácností by mohlo byť ohrozených chudobou. Čiže v energopomoci hovoríte o 90 % domácností ohrozených chudobou, ale taká je vaša sociálna spravodlivosť. Zodpovednosť by bola, ak by ste požičané peniaze investovali do ekonomiky, do rastu ekonomiky, na podporu. Namiesto toho sa všetky peniaze požičané prejedajú, tak ako to potvrdil aj predseda NKÚ včera. A stabilita? Tak stabilita tohto rozpočtu garantuje len to, že na každom ministerstve bude dostatok finančných prostriedkov na to, aby sa z toho dalo čo-to ukradnúť, aby tam bola nejaká vata, aby sa mohol znova vyhlásiť nejaký obdobný záchrankový tender, kde je vata, ako aj pán predsedajúci povedal, 800 miliónov, aby ostalo 12 miliónov pre šuflikantov, ktorí tu dodávajú polorozpadnuté hasičské autá. Takže toto je vaša stabilita, zodpovednosť a spravodlivosť v rámci rozpočtu. Pán minister sa tu vyhovára na nejaký ekonomický protivietor, lebo že vraj keď si niekto v Nemecku kýchne, tak na Slovensku máme chrípku. Ja by som len chcel pripomenúť obdobie rokov ´20, ´21 a ´22, vtedy tú chrípku naozaj mal celý svet, ako sme my vyfinancovali s omnoho nižším deficitom, s omnoho nižším dlhom. To bola ekonomika na celom svete pozastavená a nie že Nemecko malo nižší hospodársky rast, to bola naozajstná kríza. Že tu niekto, že sme potiahli Slovensko na grécku cestu, tento rozpočet ťahá Slovensko na grécku cestu a ešte ním aj pridávajte plyn, aby sme tam boli čím skôr. Keď si pozriete, akým spôsobom vláda teraz vyhodnotila, ako ide na sebe šetriť, z 1,4 miliardy eur dokázala rozpísať nejakých 300 miliónov, ako povedal aj predseda NKÚ, sú to administratívne, účtovné procesy. V zásade administratíva, žiadne reálne šetrenie. Keď ideme kapitolu po kapitole, polovica kapitol má vyšší rozpočet, ako tomu bolo minulý rok. "Premiantmi" sú kancelária prezidenta a ministerstvo zahraničných vecí. Tak sa na to bližšie pozrel, lebo tí vraj šetria okolo 11 % výdavkov. Tak kancelária prezidenta mala pred piatimi rokmi polovičný rozpočet, ako má dnes. V roku 2023 mala 7,5 milióna, potom sa rozpočet zázračne navýšil o štyri a pol a teraz si veľkodušne jeden milión stiahnu. Spravili štyri kroky dopredu a jeden späť. Sa ľahko konsoliduje, keď niekto dostane z roka na rok o 40 % viac. Tak potom, samozrejme, že si môže 10 % uprieť. To isté MZV, ministerstvo zahraničných vecí, v roku ´23, už po covide, už keď sa znova cestovalo, mali rozpočet okolo 270 miliónov, rok ´24 - 330, nárast o 50 miliónov. Je jasné, že sa im teraz 10 % ľahko zosekáva. Čiže takýmto spôsobom vy šetríte. Aj tam, kde deklarujete 10 % zníženie výdavkov, čo sú premianti na vás, aj to je násobný rast oproti roku ´23. A to ešte som nekontroloval roky dozadu. To by bolo ešte viac do očí bijúce. Radi to zvaľujete, že konsolidácia je nevyhnutná kvôli rôznym Matovičovým atómovkám a podobne. Prvá vec, ktorú ste spravili, tie atómovky ste zrušili. Či je to rodičovský dôchodok, alebo 200 eur na dieťa. Už len tým ste sa mali míľovými krokmi priblížiť k vyrovnanému rozpočtu. Okrem toho výdavky, ktoré boli vynaložené v roku 2023, boli jednorazové, či to bola energopomoc, alebo testovanie, alebo kurzarbeit, alebo preplácanie nájmov počas covidu, toto ste nemali. Ďalšie veľké položky vďaka ktorým ste sa mali míľovými krokmi priblížiť k vyrovnanému rozpočtu a k prebytku. A po troch konsolidáciách za 7,5 miliardy tu mal byť raj na zemi. Tu sme mali mať obrovské prebytky, ale nie. Alebo aspoň splatenie dlhu. Tak o koľko sme splatili dlh za tie dva roky, čo tu vládnete? Ani o cent. Nárast dlhu o 16 miliárd? Respektíve 10, 10 až 16 miliárd nového dlhu. Len konsolidácia za 7,5 miliardy znamená, že každý občan od novorodenca po starca je zadlžený o 1 400 eur nového dlhu, to znamená, že ľudia od decembra pracujú zadarmo, lebo 1 400 eur v čistom to je niečo viac ako súčasná priemerná mzda, myslím 1 523. Priemerne zarábajúci Slovák od decembra pracuje zadarmo, pracuje na vašu konsolidáciu, ktorou ste ani o cent neznížili dlh. Pán minister tu hovorí, že akým spôsobom alebo ako dobre sa teraz bude mať samospráva, tak má sa, lebo vraj teraz rozdáva drobné pomoci do tritisíc eur, desať, 15-tisíc eur. Ja som mu pred troma rokmi na ministerstve financií zakladal odbor dotácií, lebo tak, ako sa tam rozdávali dotácie, to nemalo obdobu, to nemalo obdobu. To sa dávalo mirnix-dirnix na výjazdových rokovaniach vlády. Absolútne nik nekontroloval či tie peniaze, akým spôsobom boli využité. Trikrát tam mali kontrolu z NKÚ. Od roku 2015 ich na to upozorňovali. Všetky peniaze, o ktoré možno samosprávy prišli počas minulej vlády, boli rozdávané ľuďom. Teraz keď prichádza samospráva o stovky miliónov eur, tak to ide na vaše ministerstvá, na ktorých neviete šetriť, na vaše nové ministerstvá, tak to je. Výber daní. Výber daní bol najlepší počas minulej vlády. Vy ste povedali, že, alebo pán minister tvrdí, jej, veď to je kvôli covidu, lebo ľudia vtedy platili kartou, tak jednoducho čierna ekonomika bola na ústupe. A čo spravil on? Podporuje dobu kešu a jednoducho otvára náruč pre rôznych daňových podvodníkov skrz trestné kódexy, ktoré ste stihli schváliť ako prvú vec snáď po dvoch mesiacoch, čo ste prišli do vlády. Do 20-tisíc eur to nie je daňový trestný čin, tak fajn. Pán minister sa v nejakom rozhovore vyjadril, že jeho ambíciou nie je zlepšiť výber daní, lebo je to ťažké. Tak namiesto toho radšej zavádza nové dane. Aj tie jeho predikcie, koľko na tom vyberie, rok čo rok sú nesprávne. Napriek tomu opakuje tie isté chyby. Už pri druhej vlne konsolidácie mnohí odborníci upozorňovali, že na transakčnej dani nevyberie toľko, koľko má. Nie, lebo vyberie. Teraz koncom leta s dlhým nosom priznal, že áno, ten výber je nižší. Čo robí teraz? To isté, tie isté chyby. A výsledok? Útlm ekonomiky. Hospodársky rast úplne padá a môže sa vyhovárať na Nemecko, na čo chce, nie je to pravda. Vraj je ťažké vymyslieť, akým spôsobom získať peniaze do štátneho rozpočtu. Tu nebolo človeka, ktorý by mu neporadil. Tu už takmer nábytok by mu poradil, že veď zdaň zbrojárov, zdaň herne. Nie, všetko necháva na pleciach ľudí a ani po dvoch mesiacoch od predstavenia konsolidačného balíka nie ste schopní povedať, kde štát bude šetriť na sebe, lebo v zásade ani nebude. Dodnes žijete z peňazí, ktoré ešte predchádzajúca vláda požičala za 0 % úroky. To je taká výhoda, o ktorej sa vám ani nesnívalo. Pán minister povedal, že dnes je obsluha dlhu okolo 2,5 % v priemere. A keď sa vrátim ešte k tomu hospodáreniu, ďaleko najhoršie, ďaleko najhoršie, 23., štvrtý, 25. v rámci Európskej únie. Máte dáta Eurostatu zo zakázanej tabuľky, tam je jasne vidno, kto a akým spôsobom hospodáril, keď sme my všetky krízy dokázali ufinancovať s deficitom okolo 5 %. Áno, požičiavali sme si, ale vtedy si požičiavala úplne každá jedna krajina na svete, možno s výnimkou tých, ktorí nejaký prebytok mali, nejaké rezervy. Lenže akú rezervu ste nechali vy? Absolútne žiadnu. Ešte aj v poslednom roku vlády, keď už ste mohli dosiahnuť vyrovnaný rozpočet, aj tak ste to nechali na 0,5 % HDP, na nejakej jednej miliarde, lebo veď stále to bolo najlepšie, čo na tom, že môže byť vyrovnaný, nie, 0,5 % HDP deficit. Ani jeden rok počas vašej vlády ste nemali, ste ani nesiahali na vyrovnaný rozpočet a zakaždým ste boli na chvoste. Kým vy ste tvorili 0,5 % schodok, tretina krajín Európskej únie tvorila prebytky. Taká je pravda a v takomto štýle hospodárenia fungujete aj teraz. Sme na gréckej ceste a s týmto rozpočtom tam budeme naozaj veľmi skoro. Ďakujem veľmi pekne za pozornosť.